OKRESNÁ PROKURATÚRA NITRA 
Damborského 1, 949 99 Nitra 1	

Číslo: 2 Pv 128/14/4403	Nitra 18.12.2015 
EEČ: 2-32-214-2015

U Z N E S E N I E

Trestná vec:	obv. XXXXX 
Trestný čin:	Prečin Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov
Prečin Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov 
Rozhodol: 	prokurátor Okresnej prokuratúry Nitra 
Podľa § 215 odsek 1 písmeno h Trestného poriadku s poukazom na § 86 odsek 1 písmeno f Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX
väzba: nie
ktorý je trestne stíhaný pre trestný čin:
- Prečin Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov
- Prečin Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov 

na tom skutkovom základe, že:
ako konateľ podnikateľského subjektu XXXXX, so sídlom XXXXX, XXXXX, bol povinný zabezpečiť riadne platenie odvodov na sociálne poistenie a verejné zdravotné poistenie, avšak uvedený subjekt za obdobie máj 2012 až júl 2013 vrátane a september 2013, neodviedol poistné na účet Sociálnej poisťovne spolu v sume 5.196,12 €, z toho poistné vo výške 1.411,40 € ako odvádzateľ poistného v súlade s ustanovením § 19 odsek 1 zákona NR SR č. 461/2003 Z.z. o sociálnom poistení v znení neskorších predpisov, zrazil z vymeriavacieho základu zamestnancov, avšak poistné na zamestnancov následne neodviedol a za zamestnávateľa za obdobie máj 2012 až júl 2013 vrátane a september 2013 nezaplatil sumu 3.784,72 €, čím Sociálnej poisťovni, pobočka XXXXX XXXXX, XXXXX spôsobil škodu vo výške 5.196,12 €,  
lebo zanikla trestnosť činu.  
 
Odôvodnenie:
Vyšetrovateľ Okresného riaditeľstva Policajného zboru, Odboru kriminálnej polície  v Nitre, uznesením vydaným pod spisovou značkou ORP-170/4-VYS-NR-2014 dňa 8.2.2014, podľa § 199 odsek 1 Trestného poriadku začal trestné stíhanie pre prečin neodvedenia dane a poistného podľa § 277 odsek 1 Trestného zákona a prečin nezaplatenia dane a poistného podľa § 278 odsek 1 Trestného zákona. 
  Následne vyšetrovateľ Okresného riaditeľstva Policajného zboru, Odboru kriminálnej polície  v Nitre, uznesením vydaným pod tou istou spisovou značkou dňa 27.3.2015, podľa § 206 odsek 1 Trestného poriadku vniesol obvinenie XXXXX pre prečin neodvedenia dane a poistného podľa § 277 odsek 1 Trestného zákona a prečin nezaplatenia dane a poistného podľa § 278 odsek 1 Trestného zákona, na skutkovom základe uvedenom vo výrokovej časti tohto uznesenia. 
  Vec realizujúci vyšetrovateľ Okresného riaditeľstva Policajného zboru, Odboru kriminálnej polície  v Nitre v rámci vykonaného skráteného vyšetrovania k veci vypočul obvineného XXXXX, splnomocnenú zástupkyňu poškodenej Sociálnej poisťovne XXXXX, zabezpečil vypracovanie znaleckého posudku znalcom z odboru ekonómia a manažment, odvetvia účtovníctvo a daňovníctvo, ako aj zabezpečil príslušné na vec sa vzťahujúce listinné dôkazy. 
  Z takto vykonaných uvedených dôkazov vyplynulo, že skutok pre ktorý bolo obvinenému XXXXX vznesené obvinenie sa stal, má znaky uvedených trestných činov a spáchal ich menovaný obvinený, nakoľko výpoveďami svedkov, realizovaným znaleckým dokazovaním a zabezpečenými listinnými dokladmi bolo preukázané, že menovaný obvinený jednak zrazil a neodviedol, ako aj nezaplatil dlžné poistné na sociálnej poistenie v prospech Sociálnej poisťovne.
  Po skončení skráteného vyšetrovania bol na Okresnú prokuratúru XXXXX predložený vyšetrovací spis Okresného riaditeľstva Policajného zboru, Odboru kriminálnej polície  v Nitre, spisová značka ORP-170/4-VYS-NR-2014 aj spolu s návrhom na prijatie konečného opatrenia s tým, že po preskúmaní predmetného spisového materiálu som zistil, že v predmetnej trestnej veci je potrebné trestné stíhanie zastaviť.
  Podľa § 8 Trestného zákona (č. 300/2005 Z.z. v znení neskorších predpisov) trestný čin je protiprávny čin, ktorého znaky sú uvedené v tomto zákone, ak tento zákon neustanovuje inak.
  Podľa § 86 odsek 1 písmeno e) Trestného zákona č. 300/2005 Z.z. v znení neskorších predpisov 	trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.  
  Podľa § 277 odsek 1 Trestného zákona kto v malom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, v úmysle zadovážiť sebe alebo inému neoprávnený prospech, potrestá sa odňatím slobody na jeden až päť rokov. 
  Podľa § 278 odsek 1 Trestného zákona kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, potrestá sa odňatím slobody až na tri roky.  
  Podľa § 208 odsek 1 Trestného poriadku ak policajt považuje vyšetrovanie alebo skrátené vyšetrovanie za skončené a jeho výsledky za postačujúce na podanie návrhu na obžalobu alebo na iné rozhodnutie, umožní obvinenému, obhajcovi, poškodenému, jeho splnomocnencovi alebo opatrovníkovi, zúčastnenej osobe a jej splnomocnencovi v primeranej lehote preštudovať spisy a podať návrhy na doplnenie vyšetrovania alebo skráteného vyšetrovania; týchto práv sa môžu tieto osoby výslovne vzdať, o čom musia byť poučené. Ak nejde o konanie podľa § 204 odsek 1, obvineného a obhajcu upozorní policajt na práva podľa prvej vety najmenej tri dni vopred. Túto lehotu možno s ich súhlasom skrátiť. Návrh na doplnenie vyšetrovania alebo skráteného vyšetrovania môže policajt odmietnuť, ak ho nepovažuje za potrebný. 
  Z objasneného skutkového stavu danej trestnej veci vyplynulo, že zo strany obvineného XXXXX došlo k uhradeniu celého nedoplatku dlžného splatného poistného na sociálne poistenie odvádzateľa poistného za svojich zamestnancov, ako aj celého nedoplatku dlžného splatného poistného na sociálne poistenie za zamestnávateľa a to zo strany obchodnej spoločnosti XXXXX XXXXX, vo vzťahu k Sociálnej poisťovni, ku dňu 22.6.2015. 
  Hore uvedená skutočnosť bola preukázaná jednak výpoveďou splnomocnenej zástupkyne poškodenej Sociálnej poisťovne XXXXX, ako aj zabezpečenými na vec sa vzťahujúcimi listinným dokladmi. 
  K úhrade zvyšku dlžnej časti poistného na sociálnej poistenie došlo ku dňu 22.6.2015 s tým, že k oboznámeniu sa s výsledkami vyšetrovania v predmetnej trestnej veci preštudovaním vyšetrovacieho spisu podľa § 208 odsek 1 Trestného poriadku, došlo dňa 27.11.2015.
  Preto je nutné uviesť, že k vyššie uvedenému zaplateniu dlžnej peňažnej sumy nedoplatku splatného poistného  na sociálne poistenie, došlo ešte pred skončením vyšetrovania danej trestnej veci a oboznámením sa s jeho výsledkami.
  Z odpisu registra trestov obvineného XXXXX vyplýva, že bol doposiaľ jeden krát súdne trestaný, avšak jeho odsúdenie je zahladené, v dôsledku čoho sa na neho hľadí, ako keby nebol súdený. 
  S poukazom na hore uvedené skutočnosti a citované zákonné ustanovenia možno konštatovať, že došlo k splneniu materiálnych podmienok uvedených v § 86 odsek 1 písmeno e) Trestného zákona č. 300/2005 Z.z. v znení neskorších predpisov, čím došlo k zániku trestnosti činu. 
  Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
  Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.  
Poučenie:
Poučenie: Proti tomuto uzneseniu je prípustná sťažnosť, ktorú 
          je možné podať do 3 dní odo dňa jeho doručenia, 
          cestou Okresnej prokuratúry v Nitre na Krajskú 
          prokuratúru v Nitre. 
          (§ 187 odsek 1 Trestného poriadku)
          Sťažnosť má odkladný účinok. 
          (§ 215 odsek 6 Trestného poriadku)
. 

JUDr. Attila Bari 
prokurátor